b'\n_START_ARTICLE_\nDvojno merilo\n_START_PARAGRAPH_\nDvojno merilo (tudi dvojna morala) je uporaba razli\xc4\x8dnih na\xc4\x8del za podobno situacijo ali za razli\xc4\x8dne ljudi v isti situaciji. Kadar se dolo\xc4\x8deni koncepti (beseda, fraza, dru\xc5\xbebena norma ali pravilo) smatrajo za sprejemljive pri eni skupini ljudi, a nesprejemljive za drugo skupino, je govora o dvojnem merilu._NEWLINE_Dvojno merilo lahko torej definiramo kot pristransko, moralno nepravi\xc4\x8dno neupo\xc5\xa1tevanje na\xc4\x8dela, ki je sicer enak za vse, za dolo\xc4\x8deno skupino ljudi. Tak\xc5\xa1na dvojna merila so neupravi\xc4\x8dena, saj kr\xc5\xa1ijo osnovno pravno maksimo sodobnega pravoznanstva: vsi so pred zakonom enaki. Kr\xc5\xa1i tudi na\xc4\x8delo nepristranosti, ki temelji na predpostavki, da morajo biti vsi ljudje predmet enakih standardov, ne glede na subjektivne predsodke o dru\xc5\xbebenem razredu, narodnosti, spolu, verski izpovedi, spolni usmerjenosti, starosti ali drugih zna\xc4\x8dilnostih._NEWLINE_\xc4\x8ceprav je izraz "dvojno merilo" dokaj nov, je koncept \xc5\xbee star, saj je obstajal v mnogih anti\xc4\x8dnih kulturah. Enega izmed primerov najdemo tudi v Devteronomiju (5 Mz 25, 13-15):_NEWLINE_Ne imej v svoji vre\xc4\x8di dveh vrst ute\xc5\xbei, ve\xc4\x8dje in manj\xc5\xa1e! Ne imej v svoji hi\xc5\xa1i dveh vrst \xc5\xa1kafov, ve\xc4\x8djega in manj\xc5\xa1ega! Imej celo in pravilno ute\xc5\xbe, imej cel in pravilen \xc5\xa1kaf, da se ti podalj\xc5\xa1ajo dnevi na zemlji, ki ti jo daje GOSPOD, tvoj Bog!_NEWLINE_Moderni hebrejski izraz za "Dvojno merilo" izvira iz tega svetopisemskega verza - "Eifa Ve\'Eifa" (\xd7\x90\xd7\x99\xd7\xa4\xd7\x94 \xd7\x95\xd7\x90\xd7\x99\xd7\xa4\xd7\x94), kar dobesedno pomeni "razli\xc4\x8dni si meri".'